คลังเสนอครม.ผ่าทางตันขรก.รับบำนาญได้
คลังเสนอแก้กฎหมาย กบข. เปิดทางข้าราชการเลือกรับบำนาญแบบเดิม หรืออยู่ในระบบ กบข.
24 ต.ค. 2555

คลังเสนอขกบข. เปิดทางข้าราชการเลือกรับบำนาญแบบเดิม หรืออยู่ในระบบ กบข.
นายอารีพงศ์ ภู่ชอุ่ม ปลัดกระทรวงการคลัง ในฐานะประธานกรรมการกองทุนบำเหน็จบำนาญข้าราชการ (กบข.) เปิดเผยว่า ในสัปดาห์หน้าจะเสนอให้ที่ประชุมคณะรัฐมนตรีเห็นชอบร่างแก้ไขกฎหมาย กบข.ว่าด้วยเรื่องอัตราผลตอบแทนของสมาชิก โดยเปิดทางให้ข้าราชการเลือกการรับบำนาญได้เมื่อเกษียณอายุราชการ แบบบำนาญเดิม หรือรับเงินสะสมคืนกับ กบข. 
“หากคณะรัฐมนตรีเห็นชอบ จะนำเข้าสู่การพิจารณาของสภาในต้นปีหน้า” ปลัดฯ คลัง กล่าว 
ทั้งนี้ ยอมรับว่าแนวทางดังกล่าวจะทำให้ กบข.มีแผนบริหารเงินกองทุนนับแสนล้านบาทในช่วงอีก 30 ปีข้างหน้า แต่ต้องการแก้ปัญหาการคัดค้านของสมาชิก กบข.ที่ยืดเยื้อมานานในช่วงที่ผ่านมา ที่เรียกร้องว่าเมื่อเกษียณราชการสมาชิก กบข.จะได้เงินบำนาญน้อยกว่าข้าราชการที่ไม่ได้สมัครเป็นสมาชิก กบข.ประมาณ 50% ตามกฎหมายใหม่การเลือกระบบบำนาญเดิมจะไม่ได้เงินที่รัฐบาลสะสมให้ในช่วงที่ผ่านมา 
นอกจากนี้ กำลังทบทวนรายละเอียดการห้ามใช้ยานำเข้ากลูโคซามีนเพื่อรักษาโรคข้อเสื่อม เนื่องจากเป็นเรื่องที่ละเอียดอ่อนและมีผู้เกี่ยวข้องจำนวนมาก ซึ่งหากมีผลกระทบต่อการรักษาพยาบาลของข้าราชการ ก็พร้อมจะปรับปรุงหลักเกณฑ์ จากเดิมเกณฑ์ดังกล่าวจะเริ่มมีผลบังคับตั้งแต่วันที่ 1 พ.ย.นี้
ปลัดฯ คลัง กล่าวว่า การควบคุมค่าใช้จ่ายค่ารักษาพยาบาลและบำนาญข้าราชการไม่ให้เติบโต เป็นหนึ่งในยุทธศาสตร์เข้าสู่งบสมดุลภายในปี 2560 ซึ่งต้องควบคุมค่าใช้จ่ายประจำไม่ให้เกิน 70% ของงบประมาณรายจ่าย